ผู้บัญชาการทหารบก สั่งระดมกำลังช่วยพื้นที่ประสบภัยแล้งวิกฤติแบบรวมการ พร้อมส่งรถน้ำของทหารสนับสนุนทุกจังหวัด
ผู้บัญชาการทหารบก สั่งระดมกำลังช่วยพื้นที่ประสบภัยแล้งวิกฤติแบบรวมการ พร้อมส่งรถน้ำของทหารสนับสนุนทุกจังหวัด และตั้งศูนย์ติดตามภัยแล้ง นำนโยบายรัฐสู่การปฏิบัติ  ? พันเอกหญิงศิริจันทร์ งาทอง รองโฆษกกองทัพบก เปิดเผยว่า พลเอก อภิรัชต์ คงสมพงษ์ ผู้บัญชาการทหารบก ให้ความสำคัญกับนโยบายเร่งด่วนของรัฐบาลในการคลี่คลายสถานการณ์ภาวะฝนทิ้งช่วงที่กำลังส่งผลกระทบต่อการขาดแคลนน้ำในพื้นที่ภาคเหนือ ภาคตะวันออกเฉียงเหนือ และภาคกลาง โดยสั่งการให้ศูนย์บรรเทาสาธารณภัยกองทัพบก กองทัพภาคที่ ๑ ,๒ และ ๓ ดำเนินการช่วยเหลือประชาชน พร้อมสนับสนุนทุกภาคส่วนแก้ไขวิกฤติฝนทิ้งช่วงอย่างเต็มที่ เน้นการช่วยเหลือลักษณะแบบรวมการในพื้นที่วิกฤติ ด้วยการระดมศักยภาพของทุกภาคส่วน โดยเฉพาะเครื่องมือและข้อมูล เพื่อเร่งจัดหาแหล่งน้ำและส่งน้ำจากแหล่งน้ำไปแจกจ่ายให้ประชาชนที่เดือดร้อน ทั้งด้านอุปโภค-บริโภค และพื้นที่ทางการเกษตร พร้อมกันนี้ ยังสั่งการให้มณฑลทหารบก เป็นหน่วยหลักบูรณาการเครื่องมือและแผนการปฏิบัติของหน่วยทหารที่รับผิดชอบพื้นที่ประสบภัยแล้งตามลำดับความเร่งด่วน ซึ่งขณะนี้มณฑลทหารบก ได้สำรวจพื้นที่วิกฤติและจัดลำดับความเร่งด่วนของพื้นที่เพื่อเข้าช่วยเหลือไว้แล้วในภาคเหนือ ได้แก่ พิจิตร กำแพงเพชร พะเยา สุโขทัย ลำปาง ส่วนที่ภาคตะวันออกเฉียงเหนือ ได้แก่ มหาสารคาม เลย บุรีรัมย์ สุรินทร์ ยโสธร ศรีสะเกษ ขอนแก่น นครราชสีมา  ? ?นอกจากนี้ ศูนย์บรรเทาสาธารณภัยกองทัพบก ยังจัดตั้ง “ศูนย์ติดตามสถานการณ์และแก้ไขปัญหาภัยแล้ง” เป็นการเฉพาะ ตั้งแต่วันที่ ๒๑ กรกฎาคมที่ผ่านมา เพื่อติดตามสถานการณ์ฝนทิ้งช่วง และประสานการปฏิบัติกับทุกส่วนราชการ ส่วนการประสานงานในระดับพื้นที่ กองทัพบก ได้จัดเตรียมรถบรรทุกน้ำขนาด ๖,๐๐๐ ลิตร จำนวน ๒๗๙ คัน ที่ประจำอยู่ในหน่วยทหารของกองทัพบกทั่วประเทศ พร้อมเข้าให้การสนับสนุนผู้ว่าราชการจังหวัด เพื่อร่วมปฏิบัติกับรถน้ำจากภาคส่วนต่างๆ ในการออกแจกจ่ายน้ำช่วยเหลือประชาชนในพื้นที่ประสบภัยแล้งเร่งด่วน ตามแผนงานของทางจังหวัดอีกด้วย